Paprastoji šarka

Paprastoji šarka (Pica pica) – varninių (Corvidae) šeimos, tikrųjų šarkų (Pica) genties paukštis.

Lietuvoje dažnas, stebimas ištisus metus, aptinkamas visoje šalies teritorijoje. Manoma, kad Lietuvoje peri 15 000–30 000 porų.Jusys, V., Karalius, S., Raudonikis, L. Lietuvos paukščių pažinimo vadovas. Lietuvos ornitologų draugija, 2020, p. 254


 Išvaizda 
Nesunkiai atpažįstama iš savo apdaro, žeme šokinėja savotiškai kilnodama uodegą. Patino ir patelės galva, kaklas, pagurklis, nugara, uodega ir sparnai juodi, melsvai žalio metalo žvilgesio. Plačios dėmės pečių srityje, pilvas ir krūtinė balti. Paprastųjų šarkų kūno ilgis 40–51 cm, iš kurio 20–30 cm sudaro ilga uodega, išskėstų sparnų tarpugaliai 48–62 cm. Svoris 175–300 g, patinėliai vidutiniškai sveria daugiau – 233 g, patelių vidutinis svoris 203 g.

 Elgsena 
Gyvena paupių, paežerių krūmynuose, mėgsta įsikurti laukuose bei pievose esančiuose krūmynuose. Balsas „šėk-šėk-šėk…“. Monogamės. Lizdo teritoriją pasirenka jau kovo mėn. Lizdą dažniausiai krauna beržuose, karkluose, pušyse, nuo 1,7 iki 18 m aukštyje. Lizdą suka iš šakų, žemių, vidų iškloja plonomis šakelėmis. Lizdui padaro stogą ir šonuose dvi landas. Kiaušinius deda balandžio pradžioje. Dėtyje 7-8 kiaušiniai, kurių lukštas šviesiai žalsvas, išmargintas tankiais rusvais taškučiais bei dėmelėmis. Peri 18-20 dienų. Gyvena iki 20 metų, seniausi individai užfiksuoti sulaukę 18–21 metų.Fransson, T., Jansson, L., Kolehmainen, T., Kroon, C. & Wenninger, T. (2017). EURING list of longevity records for European birds

Paprastosios šarkos dažniausiai laikosi poromis. Gana atsargios, žmogaus arti neprisileidžia ir pamačiusios jį ar kokį plėšrūną, pradeda triukšmauti arba netrukus tyliai nuskrenda.

Laikoma, kad paprastosios šarkos yra ne tik vieni iš protingiausių paukščių, bet ir gyvūnų apskritai. Kaip ir kitų varninių (pvz., pilkųjų varnų), paprastųjų šarkų smegenų ir kūno masės santykis yra panašus į žmogbeždžionių ir banginių.Jonathan Hogeback. Eurasian Magpie: A True Bird Brain, Encyclopaedia Britannica Paprastosios šarkos buvo pirmieji žinduolių klasei nepriklausantys gyvūnai, kurių gebėjimas save atpažinti veidrodyje buvo moksliškai įrodytas.Prior, H., Schwarz, A., & Güntürkün, O. (2008). Mirror-Induced Behavior in the Magpie (Pica pica): Evidence of Self-Recognition. PLoS Biol., 6(8), e202. doi: 10.1371/journal.pbio.0060202

Varniniai paukščiai mėgsta blizgančius daiktus, juos vagiliauja, bet Anglijos Ekseterio universitete atlikti paprastųjų šarkų tyrimai parodė, kad joms tai nebūdinga. Testuojant jas su blizgančiais daiktais, iš 64 atvejų tik du kartus į juos atkreipė dėmesį.New study takes the shine off magpie folklore, phys.org, 2014–08–16

 Mityba 
Minta vabzdžiais, kiaušiniais, jaunais paukšteliais, pelėmis, uogomis, vaisiais, žiemą lesa atliekas, apsilanko sąvartynuose.

 Porūšiai 
Išskiriama apie 11 paprastųjų šarkų (Pica pica) porūšių.
 Pica pica asirensis
 Pica pica bactriana
 Pica pica bottnensis
 Pica pica fennorum
 Pica pica hemileucoptera
 Pica pica kamschatisa
 Pica pica leucoptera
 Pica pica mauritanica
 Pica pica melanotos
 Pica pica pica. Šis porūšis gyvena didesnėje Europos dalyje, įskaitant Lietuvą
 Pica pica sericea

 Galerija 

 Šaltiniai 

Kategorija:Varniniai